b"\n_START_ARTICLE_\nHist\xc3\xb2ria de Pol\xc3\xb2nia\n_START_SECTION_\nPrehist\xc3\xb2ria i edat antiga\n_START_PARAGRAPH_\nEls polonesos s\xc3\xb3n un poble eslau occidental. L'etimologia de la paraula \xc2\xabeslau\xc2\xbb deriva de s\xc5\x82owianie i, en \xc3\xbaltima inst\xc3\xa0ncia, de s\xc5\x82owo ('paraula') i es refereix a aquella gent que coneix la llengua i es pot entendre, en contrast amb Niemcy ('alemanys'), que deriva de nie m\xc3\xb3wj\xc4\x85cy ('incapa\xc3\xa7os de parlar') i es refereix a aquella gent que no parla una llengua comprensible per als eslaus._NEWLINE_La pres\xc3\xa8ncia d'assentaments prehist\xc3\xb2rics a la regi\xc3\xb3 on s'ha desenvolupat la hist\xc3\xb2ria de Pol\xc3\xb2nia queda evidenciada pel descobriment d'eines del paleol\xc3\xadtic inferior (fa 105.000\xe2\x80\x93230.000\xc2\xa0anys). Aquestes poblacions es trobaven prop dels Carpats, car la resta del pa\xc3\xads estava cobert de gel. Els jaciments arqueol\xc3\xb2gics de per\xc3\xadodes posteriors (mesol\xc3\xadtic, neol\xc3\xadtic, edat del bronze i edat de ferro), en canvi, s'han trobat arreu de la regi\xc3\xb3._NEWLINE_A partir de l'edat del bronze, el territori estigu\xc3\xa9 dominat pels wends (oest), els b\xc3\xa0ltics (nord-est) i els eslaus (centre i sud-est). La immigraci\xc3\xb3 de tribus germ\xc3\xa0niques i celtes, iniciada cap al 350\xc2\xa0aC, f\xc3\xa9u que es barregessin les cultures wenda, b\xc3\xa0ltica, eslava, c\xc3\xa8ltica i germ\xc3\xa0nica a la zona que avui en dia correspon a l'oest i el sud de Pol\xc3\xb2nia._NEWLINE_Diverses vies comercials travessaven la regi\xc3\xb3 durant l'\xc3\xa8poca romana, incloent-hi la ruta de l'ambre entre Tor\xc3\xad i Pomer\xc3\xa0nia i la ruta de la sal cap al Dni\xc3\xa8per i l'actual Wieliczka, a m\xc3\xa9s del comer\xc3\xa7 v\xc3\xadking pels rius V\xc3\xadstula, Note\xc4\x87 i Oder. Aquesta activitat comercial afavor\xc3\xad la consolidaci\xc3\xb3 dels assentaments en ciutats fortificades (grody).\n_START_SECTION_\nDepend\xc3\xa8ncia alemanya\n_START_PARAGRAPH_\nEl primer esment dels polans \xc3\xa9s a les cr\xc3\xb2niques del segle X d'Ibrahim ibn Jakub, fins llavors formaven part dels txecs. Les tribus polans venien a Sil\xc3\xa8sia, al riu Oder (o Odra), on els reis i emperadors alemanys reconeixen als ducs de Mor\xc3\xa0via i Boh\xc3\xa8mia. El 966 l'emperador alemany Ot\xc3\xb3 I el Gran reconeixia el t\xc3\xadtol ducal obtingut pel l\xc3\xadder polan\xc3\xa8s Miecislau I de Pol\xc3\xb2nia. Miecislau o Mieszko, nascut als voltants de 930, i posteriorment el seu fill Boleslau I Chrobry, a la vegada s'havien comprom\xc3\xa8s a ser fidels als emperadors des de les seves terres._NEWLINE_Els governants provincials del Sacre Imperi Romanogerm\xc3\xa0nic, especialment els saxons, seguien pol\xc3\xadtiques d'expansi\xc3\xb3 cap a l'Est que es coneixien com el Drang nach Osten (Impuls cap a l'Est). Els ve\xc3\xafns eslaus de Pol\xc3\xb2nia, sorbis (dins de Lus\xc3\xa0cia) i polabis (al voltant del Elbe), eren el primer objectiu. Per derrotar els eslaus, buscaven aliats m\xc3\xa9s a l'Est. Per aix\xc3\xb2 Pol\xc3\xb2nia en alian\xc3\xa7a amb el Sacre Imperi Romanogerm\xc3\xa0nic tenia temps de preparar-se per la lluita futura contra uns altres invasors germ\xc3\xa0nics._NEWLINE_Aquest era el cas amb Miecislau i el seu fill Boleslau. Una vegada Boleslau s'hagu\xc3\xa9 convertit al cristianisme, va creure que tenia el dret per sortir i conquerir la terra de tots els seus ve\xc3\xafns en nom de la seva nova fe. Un primer intent va ser frustrat quan els soldats de Boleslau anaven cap al nord el 997, al Mar B\xc3\xa0ltic, per conquerir Pr\xc3\xbassia. Durant els intents d'expansi\xc3\xb3 dels polans als territoris ve\xc3\xafns, empenyien fora la dinastia Popielid._NEWLINE_Les terres sota el control del duc Miecislau, incloent-hi les terres mantingudes com a vassall de l'emperador, inclo\xc3\xafen Gran Pol\xc3\xb2nia, Petita Pol\xc3\xb2nia, Mas\xc3\xb2via, Sil\xc3\xa8sia i Pomer\xc3\xa0nia. Les terres sumaven aproximadament una \xc3\xa0rea de 250,000\xc2\xa0km\xc2\xb2, amb una poblaci\xc3\xb3 d'aproximada d'1 mili\xc3\xb3._NEWLINE_Mieszko es cas\xc3\xa0 amb Dubrawka, filla del duc txec Boleslau I i era batejat cristi\xc3\xa0 el 966. Aquest esdeveniment comen\xc3\xa7ava l'estesa de la conversi\xc3\xb3 al cristianisme dins del regne de Miescislau, i esdevenia tamb\xc3\xa9 un fet d'import\xc3\xa0ncia pol\xc3\xadtica. Significava la integraci\xc3\xb3 de Pol\xc3\xb2nia dins del m\xc3\xb3n occidental cristi\xc3\xa0. A m\xc3\xa9s tamb\xc3\xa9 s'aliava amb els txecs per intentar quedar-se la terra alemanya conquerida. Era batejat per un clergue de txec._NEWLINE_El 967 el governant polon\xc3\xa8s derrotava al comte alemany Wichman i els seus aliats. El 972 a la Batalla de Cedynia, Miecislau derrotava Hodo de la marca Oriental, permetent-li fer-se c\xc3\xa0rrec de Pomer\xc3\xa0nia occidental, com a vassall de l'emperador. Miecislau moria el 992 i deixava al seu fill i successor Boleslau un ducat fort i creixent._NEWLINE_Boleslau continuava el treball del seu pare. Podia conservar la uni\xc3\xb3 del pa\xc3\xads expulsant a Oda (segona muller de Miecislau) i els seus fills. Al Congr\xc3\xa9s de Gniezno (1000) va aconseguir que l'emperador Ot\xc3\xb3 III li don\xc3\xa9s el perm\xc3\xads per crear el primer arxibisbat polon\xc3\xa8s._NEWLINE_Despr\xc3\xa9s de la mort inoportuna d'Ot\xc3\xb3 III el 1002 a l'edat de 22 anys, Boleslau conqueria la marca imperial de Meissen i tamb\xc3\xa9 Lus\xc3\xa0cia (en llat\xc3\xad Lusatia,en polon\xc3\xa8s \xc5\x81u\xc5\xbcyce), aprofitant d'arrabassar territori imperial durant les disputes sobre el tron - ell i el seu pare havien donat suport al duc Enric II de Baviera contra Ot\xc3\xb3, i havien acceptat l'accessi\xc3\xb3 del fill del duc Enric com l'emperador Enric II. Boleslau conqueria i es feia duc de Boh\xc3\xa8mia el 1003, per\xc3\xb2 el perdia l'any seg\xc3\xbcent. Derrotava els russos i assaltava K\xc3\xadev el 1018._NEWLINE_Se'l for\xc3\xa7ava una altra vegada a donar una promesa de fidelitat per l'Emperador Enric II, per a les terres que tenia en feu. Enric II moria el 1024. Un any m\xc3\xa9s tard el 1025, Boleslau es coronava rei. La seva coronaci\xc3\xb3 marcava la plena independ\xc3\xa8ncia pol\xc3\xadtica i territorial de l'Estat polon\xc3\xa8s.\n_START_SECTION_\nFragmentaci\xc3\xb3 i Invasi\xc3\xb3 (1138-1295)\n_START_PARAGRAPH_\nEn morir Boleslau, el seu fill m\xc3\xa9s gran, Ladislau, concebia la idea de la uni\xc3\xb3 de la restauraci\xc3\xb3 de Pol\xc3\xb2nia privant els seus germans de les seves porcions. Es trobava amb l'oposici\xc3\xb3 resoluta de l'esgl\xc3\xa9sia i els magnats, que clarament reconeixien que un poder centralitzat era perjudicial als seus interessos i influ\xc3\xa8ncia. L'Arquebisbe de Gniezno llan\xc3\xa7ava un anatema a Ladislau i dos forts potentats organitzaven un ex\xc3\xa8rcit contra ell. El resultat fou una guerra civil que, malgrat l'ajuda rebuda de fora i la interfer\xc3\xa8ncia de Frederic I Barba-roja, acabava amb la derrota del Gran Duc de Crac\xc3\xb2via el 1146. Aix\xc3\xb2 marca el comen\xc3\xa7ament de l'era de desintegraci\xc3\xb3 del jove estat polon\xc3\xa8s i la disminuci\xc3\xb3 del poder mon\xc3\xa0rquic a Pol\xc3\xb2nia. Els principats de Sil\xc3\xa8sia, Gran Pol\xc3\xb2nia i Mas\xc3\xb2via s'havien dividit en unitats m\xc3\xa9s petites. Els interessos separatistes i les gelosies condu\xc3\xafen sovint a la guerra.\n_START_SECTION_\nEdat moderna\n_START_PARAGRAPH_\nEl 1772 la intervenci\xc3\xb3 conjunta de Pr\xc3\xbassia, \xc3\x80ustria i R\xc3\xbassia va imposar el Primer Repartiment de Pol\xc3\xb2nia, restant la Pomer\xc3\xa0nia oriental per a Pr\xc3\xbassia, la Gal\xc3\xadtzia i part de la Petita Pol\xc3\xb2nia per a \xc3\x80ustria i Litu\xc3\xa0nia per a R\xc3\xbassia._NEWLINE_Aprofitant la guerra ruso-turca, el congr\xc3\xa9s polon\xc3\xa8s va votar una nova constituci\xc3\xb3 mon\xc3\xa0rquica, per\xc3\xb2 el 1793 novament van intervenir-hi Pr\xc3\xbassia i R\xc3\xbassia, duent a terme el Segon Repartiment de Pol\xc3\xb2nia, que annexionava Litu\xc3\xa0nia, Ucra\xc3\xafna Occidental, Vol\xc3\xadnia i Pod\xc3\xb2lia a R\xc3\xbassia i Posn\xc3\xa0nia, Danzig (Gda\xc5\x84sk) i Toru\xc5\x84 a Pr\xc3\xbassia._NEWLINE_Despr\xc3\xa9s del frac\xc3\xa0s de la rebel\xc2\xb7li\xc3\xb3 del 1794 es produ\xc3\xad el Tercer Repartiment de Pol\xc3\xb2nia el 1795, que fou el darrer i la seva fi com a estat independent._NEWLINE_L'aixecament de gener va comen\xc3\xa7ar el 22 de gener de 1863 com una protesta espont\xc3\xa0nia dels joves polonesos contra el reclutament en l'Ex\xc3\xa8rcit Imperial de R\xc3\xbassia, i aviat es van sumar els oficials d'alt rang de Pol\xc3\xb2nia-Litu\xc3\xa0nia i pol\xc3\xadtics diversos. La revolta es va escampar pels territoris de l'antiga Confederaci\xc3\xb3 de Pol\xc3\xb2nia i Litu\xc3\xa0nia (les actuals Pol\xc3\xb2nia, Litu\xc3\xa0nia, Bielor\xc3\xbassia, Let\xc3\xb2nia, i parts d'Ucra\xc3\xafna, l'oest de R\xc3\xbassia) contra l'Imperi Rus i va durar fins que els darrers insurgents van ser capturats el 1865."